text: Mølby tirrer Vejle: Rykker ikke op
  12 september 2013 kl. 15.07
  Horsens-træner tirrer Vejle før aftenens lokalopgør: De ender ikke i toppen.
  Johnny Mølby tror ikke på, at Vejle Boldklub kommer til at kæmpe med om oprykning til Superligaen.
  Vejle Boldklub har i flere sæsoner kæmpet med om oprykning til Superligaen, men det kommer ikke til at ske i denne sæson.
  Det vurderer AC Horsens-træner Johnny Mølby forud for aftenens lokalbrag i 1. division mod Vejle Boldklub.
  
  Tæt kamp
  - Det tror jeg ikke, at de kommer til i år. Det er et hold, som er talentfuldt, og de kan være svære at slå på dagen, men jeg tror ikke, at de over 33 kampe er inde i billedet til at spille med om oprykning, siger Mølby.
  - Der har været rigtig mange udskiftninger i Vejle gennem mange sæsoner, og det har også været tilfældet i år.
  - Den slags tager tid, og jeg tror ikke, at de når at blive spillet så godt sammen, at de kan spille med pladserne i toppen, siger Mølby.
  Vejle har heller ikke fået den mest prangende start med otte point efter de seks første kampe i denne sæson. AC Horsens har 15 point for syv kampe.
  Johnny Mølby spår trods alt en tæt kamp klokken 18.30 i Horsens.
  - Det bliver en intens og drabelig fodboldkamp. Men jeg har en klar forventning om, at vi vinder, siger Horsens-træneren, der generelt er godt tilfreds med superliganedrykkernes start på sæsonen.
  - Det har været fint. Vi har vundet en del, og i weekenden leverede vi for første gang i denne sæson en præstation, hvor jeg var tilfreds både offensivt og defensivt, siger Mølby om 4-1-sejren i Hvidovre i weekenden.
  - Jeg har en god fornemmelse. Vi er, hvor vi skal være, og bliver stærkere hen over efteråret, fastslår Mølby.
  